钦定古今图书集成/理学汇编/文学典/第105卷 > 吴扩
## 钦定古今图书集成/理学汇编/文学典/第105卷 > 吴扩

按《列朝诗集》，“扩字子充，昆山人。以布衣游缙绅间，元
冠白帢，吐音如钟。对客多自言游览武夷、匡庐、台、宕
诸胜地，朗诵其诗歌，听之者如在目中，故多乐与之游。入都门，游边塞，历太行群山，初夏抵辽阳，始见桃
花，以为奇事。暮齿远涉，裹粮糒，蹑岭峤风沙中，日行
百里，如壮夫。”金陵盛仲交订其诗集行世。本朝布衣
以诗名者，多封已自好，不轻出游人间。其挟诗卷，携
竿牍，遨游缙绅，如晚宋所谓山人者，嘉靖间，自子充
始。在北方则谢茂秦、郑若庸，此后接迹如市人矣。嘉
靖间，子充避倭乱居金陵，爱秦淮一带水，造长吟阁
居之。尝元日赋诗奉怀分宜相公。人戏之曰：“开岁第
一日，怀中朝第一官，便吟到腊月三十日，岂能及我
辈乎？”金陵人至今传以为笑云。